രാമന്തളിയില് ഭ്രാന്തന് കുറുക്കന്റെ വിളയാട്ടം പയ്യന്നൂര്: വാനരശല്യത്തില് പൊറുതിമുട്ടിയ രാമന്തളി പഞ്ചായത്തില് ഭ്രാന്തന് കുറുക്കന്റെ വിളയാട്ടവും. ഏതാനും ദിവസങ്ങളായി വളര്ത്തുമൃഗങ്ങളും കോഴികളും ഇവയുടെ ആക്രമണങ്ങള്ക്കിരയായതിനു പിന്നാലെയാണ് ഇന്നലെ രണ്ടുപേര്ക്ക് കടിയേറ്റത്. മൂന്നു പശുക്കിടാവുകള്ക്കും കടിയേറ്റിട്ടുണ്ട്. ഇന്നലെ ഉച്ചയോടെയായിരുന്നു ഭ്രാന്തന് കുറുക്കന്റെ ആക്രമണം തുടങ്ങിയത്. ദീനസേവനസഭയുടെ കുരിശുമുക്കിലെ സന്തോഷ് ഭവന് കോണ്വന്റിലെ തൊഴുത്തില് കയറിയാണ് മൂന്നു പശുക്കിടാവുകളെ കടിച്ചു പരിക്കേല്പ്പിച്ചത്. തുടര്ന്ന് സമീപത്തെ കൊല്ലക്കൊമ്ബില് റോയിയുടെ വീട്ടുമുറ്റത്തു നിന്നിരുന്ന റോയിയുടെ ഭാര്യ വിജി 48യെ ഗുരുതരമായി കടിച്ച് പരിക്കേല്പ്പിച്ചു. നേരെ വരുന്ന കുറുക്കനെ കൈയിലിരുന്ന കുടംകൊണ്ട് ഓടിക്കാനായി ശ്രമിക്കുന്നതിനിടയില് ചാടിക്കടിക്കുകയായിരുന്നു. തുടരെയുള്ള ആക്രമണത്തില് വിജിയുടെ മുഖം കുറുക്കന് കടിച്ചുകീറി. കുറുക്കനെ ഓടിക്കാനായി ശ്രമിക്കുന്നതിനിടയില് താനും ആക്രമിക്കപ്പെടുമെന്നുറപ്പായപ്പോള് വിജിയുടെ മകള് വീട്ടില് ഓടിക്കയറി രക്ഷപ്പെടുകയായിരുന്നു. ഇതിനുശേഷം തൊട്ടടുത്ത ഓട്ടോ ഡ്രൈവര് വിന്സന്റിന്റെ വീട്ടുമുറ്റത്ത് സംസാരിച്ചുനില്ക്കുകയായിരുന്ന കൊല്ലംപറമ്ബില് ബേബി 54യെയും കുറുക്കന് കടിച്ചു. ഇരുവരെയും പയ്യന്നൂര് താലൂക്ക് ആശുപത്രിയിലെ പ്രഥമശുശ്രൂഷയ്ക്കുശേഷം കണ്ണൂര് ഗവ.മെഡിക്കല് കോളജ് ആശുപത്രിയിലേക്കു മാറ്റി. കോണ്വന്റിലെ തൊഴുത്തില് കടിയേറ്റ പശുക്കിടാവുകളെ ശുശ്രൂഷിച്ച മദര് സുപ്പീരിയറിനെയും മുന്കരുതലെന്ന നിലയില് കണ്ണൂര് ഗവ.മെഡിക്കല് കോളജില് പ്രവേശിപ്പിച്ചു.